Mejdal blad oktober 2017

# Frivillighed i Mejdal - Kan man blive spejder som voksen?

Det Danske Spejderkorps er Danmarks største børne- og ungdomsorganisation, og som voksen er der masser af mulighed for at gøre en forskel for børn og unge og selv få store oplevelser.

Vi har den fornøjelse, at mange børn gerne vil være spejdere hos os, hvilket er en trend som også findes på landsplan. Det er vi glade for og stolte over. Vores gruppe, DDS Storaa er vokset 30% det seneste år og har for længst rundet 120 medlemmer. Mens Det danske spejderkorps er tæt på 40000 medlemmer.

**Den gode nyhed er, at der er rig mulighed for at opleve spejdernes fællesskab, friluftsliv og udfordringer også som voksen.**

I Mejdal området oplever vi, som andre foreninger at børnegrundlaget er godt, og at forældrene generelt er engagerede i deres børn og fritidslivet. Det betyder også, at vi som andre foreninger har en opgave i at engagere voksne – heldigvis nyder vi generelt god opbakning. Vi har f.eks. fået 5 nye ledere i løbet af ca. 1 år i Storaa, som ikke har været spejdere før.

Alt dette betyder, at vi til denne sæson har udvidet med en ekstra mødedag for de 7-9 årige (2-3 klasse) til både tirsdag og onsdag for at rumme de ca. 50 spejdere, vi har i den aldersgruppe. Samtidigt rykker vi vores vores yngste gren de 5-7 årige (0-1 kl.) til torsdage.
Det medfører, at vi har behov for at udvide med flere end de knapt 20 ledere og voksne hjælpere, vi er i dag, for at tilbyde de bedste oplevelser. I skrivende stund har vi endnu 1 ny leder på plads til vores mikroer og håber på at få en mere meget snart, så vi kan fortsætte med vores mikroer, selvom vi har udvidet tilbuddet for de lidt større.

Vi oplever, at det måske er lidt svært at vurdere, hvad man går ind til som leder.

**Skal jeg have været spejder for at blive leder?**

Nej, du behøver hverken have det sorte bælte i friluftsliv eller være ekspert i aktiviteter for børn og unge for at være med. De andre ledere skal nok hjælpe dig godt i gang. Har du mod på at give børn og unge en god oplevelse, og indgå i et fællesskab, er det alt rigeligt.

**Hvad laver man som spejderleder?**

Som spejderleder er man med til at planlægge de aktiviteter, som spejderne laver. Det kan være alt fra at finde en sjov udendørsleg, lave spejlæg på bål eller arrangere en sommertur til Norges fjelde for de store.

Rollen som spejderleder handler faktisk mere om vejledning end om at tage styring af aktiviteterne. Og det gælder særligt, som spejderne bliver ældre og mere selvstændige.

Faktisk er en af de vigtigste opgaver som spejderleder at kunne træde et skridt tilbage og lade spejderne selv klare de udfordringer, de bliver stillet.

**Hvad handler spejder egentlig om?**

Grundidéen med spejder er, at børn og unge udvikler sig, så de både bliver selvstændige, lærer at begå sig i et fællesskab og får mod på at tage ansvar for sig selv og andre.

Det lyder måske ret stort, men i praksis handler det om, at spejderne oplever fællesskab, friluftsliv og udfordringer.

**Hvor stor en opgave er det at være leder?**

Det er en vigtig opgave at være spejderleder. Selvom man måske kun er spejderleder en gang om ugen eller hver anden uge, kan man have stor positiv indflydelse på et barn eller en ung, fordi man tilbyder en anden voksenrolle end den, der kendetegner forælderen eller læreren.

Ud over at man som spejderleder skal bruge tid på selve spejdermøderne, er der også noget planlægning, hvor man finder aktiviteter, skaffer materialer m.m., så spejderne udfordres og lærer nyt. Er man interesseret i at sylte frugt eller har en passion for at ro i kano på storaaen er det oplagte aktiviteter at lave også som spejder. I praksis er det et par timer til ugens møde og måske 1 time eller 2 derudover samt et par weekender årligt, man skal bruge.

**Hvad gør jeg for at være med?**

Så hvis du har lyst til at bruge lidt fritid på at udvikle vores fantastiske børn og unge igennem friluftsliv og spejdernes værdisæt og ikke mindst prøve andre udfordringer end de fleste møder i arbejds- og privat liv, så kontakt gerne gruppeleder Stig Andreassen på 21369574 eller en af vores ledere.
Vi tilbyder aflønning i form af en masse gode oplevelser, som ikke kan gøres op i penge. Men pas på, det kan være stærkt vanedannende at se børn og unge udvikle sig.

Se mere på vores hjemmeside her:
[http://storaa.gruppe.dds.dk](https://l.facebook.com/l.php?u=http%3A%2F%2Fstoraa.gruppe.dds.dk%2F&h=ATOGy3aoO9SV7QdM5IlPE_lBSyEzGXjSF_ENAhnIgUovRhJt-oFJGbSi5KO1zKNCZGtQI5c6o8nzqdxidw-EyB8-rk7hptnlAWmXJFgov3rfM-99K35HsE7GnpERMu8FEpomFe79EmhTVi_Lp4fNG01c7RJyn_dijZ5tD-lXApsHE_Bk7-PKfm7TDNEhOsWh1ods1W3V_GTSY_rLg7ZiwMzfdZ0NyDcmLKUjDflaj8mYVl4omT8SDfWOxhBuwSXf4M3d9W_kxNtBGADevpi8Q8IBKmD7djvYp_kLXPLwpdMun2FeFDk)
[http://storaa.gruppe.dds.dk/info](https://l.facebook.com/l.php?u=http%3A%2F%2Fstoraa.gruppe.dds.dk%2Finfo&h=ATNglOdNSn-_UX0Q_wNfWeGdW7BRxIYXPQGPTnS77bBKDPZ3TL1-3kxZ4L0qqBIHzr6rdNFc6eCJPTe6gNzxBJVDV88IZWU8pA5niwhFdP5sNXWXVrTXviZoYP3dFXrJo-7L6B2DG4-e74D0NweYGOK_feWBBt2wZKTXhuLQ6yAcsY9XFGs4MswqSEqTAWgSvPrrnWHIlo1jZbAhIvgLBul-A4_SMZOtqjvmG0imstDNJlhUKnavzpeR1oW0-AS23ABjT3_1WBAd1jhgaEURFaWz1Jh9y5jTp7Xp2s-aFOwBT9sfUgs)
[http://storaa.gruppe.dds.dk/node/222](https://l.facebook.com/l.php?u=http%3A%2F%2Fstoraa.gruppe.dds.dk%2Fnode%2F222&h=ATOPntaSfs_yMpgge-ROE7wSQAH0t1Opljv2iAJGsusrex6kWWxOiqQpzhJf1rF53zJDi4-XUsnlraUqthc7jwGjVXKQkrZtA2eMJk7xPO2bZXciwRjpdGMJnC5adpIllCN_z4mqBJG7BGfMHQDLwDKtnSDlzP6ntcFys7MlqnRMq-IcBSAhs-Jw0HJefktM0DsSfZFs5uRwSeb-MoYeO0HyjYWiDLcEvRYkMHg7JMZaRdi8f1aptQOn4DGYH24pTf7xespOXAUDpgy3OUhpTAEhGgpHfQraTlDmq1QxhchWxtiNDwQ)

På vegne af ledere og bestyrelse i DDS Storaa.